ພົນລະເຮືອນ 20 ຄົນ ເສຍຊີວິດ ໃນວິກິດການ ໂຕປະກັນ ທີ່ນະຄອນຫຼວງ ດາກາ
ພວກຫົວຮຸນແຮງ 6 ຄົນ ຖືກຂ້າຕາຍ ຜູ້ນຶ່ງຖືກຈັບໄດ້ ໃນຂະນະທີ່ ການຈັບໂຕປະກັນ ສິ້ນສຸດລົງ ເວລາກຳລັງ ຮັກສາຄວາມສະຫງົບ ບຸກເຂົ້າໄປໃນຮ້ານອາຫານ.
ເຈົ້າໜ້າທີ່ກອງທັບບັງກລາແດັສກ່າວວ່າ ມີພົນລະເຮືອນ 20 ຄົນເສຍຊີວິດ ໃນການໂຈມຕີຂອງພວກຫົວຮຸນແຮງ ທີ່ຮ້ານອາຫານຊຶ່ງໄດ້ຮັບຄວາມນິຍົມສູງຈາກຊາວຕ່າງປະເທດ ຢູ່ຄຸ້ມຄົນຮັ່ງມີແຫ່ງນຶ່ງ ໃນນະຄອນຫລວງດາກາ ນາຍພົນຈັດຕະວາ Naim Asraf Chowdhury ໄດ້ປະກາດໃນວັນເສົາມື້ນີ້ຫລາຍໆຊົ່ວໂມງຫລັງຈາກວິກິດການຈັບໂຕປະກັນເປັນເວລາຍືດຍາວໄດ້ສິ້ນສຸດລົງ ທ່ານກ່າວວ່າ ພວກເຄາະຮ້າຍສ່ວນໃຫຍ່ໄດ້ຖືກຟັນຈົນຕາຍ ນາຍທະຫານອີກຄົນນຶ່ງ ຮ້ອຍໂທ Shabab Uddin ກ່າວຕໍ່ອົງການຂ່າວຝຣັ່ງວ່າ ພວກເຄາະຮ້າຍທັງ 20 ຄົນ ແມ່ນເປັນຊາວຕ່າງປະເທດ ສ່ວນໃຫຍ່ແມ່ນຊາວອີຕາລີ ແລະຍີ່ປຸ່ນ ກ່ອນໜ້ານີ້ ເຈົ້າໜ້າທີ່ເວົ້າວ່າ ໜ່ວຍກ້າຕາຍໄດ້ຊ່ອຍໂຕປະກັນ 13 ຄົນອອກມາ ແລະໄດ້ສັງຫານພວກຫົວຮຸນແຮງ 6 ຄົນຫລັງຈາກບຸກເຂົ້າໄປໃນຮ້ານອາຫານບ່ອນທີ່ພວກສົງໄສເປັນສະມາຊິກກຸ່ມລັດອິສລາມໄດ້ຈັບ 35 ຄົນໄວ້ເປັນໂຕປະກັນຮວມທັງຊາວຕ່າງປະເທດຫລາຍໆຄົນ ນາຍົກລັດຖະມົນຕີ Sheik Hasina ໃນຂະນະທີ່ໄດ້ປະນາມການໂຈມຕີໃນລະ ຫວ່າງທີ່ກ່າວຄຳປາໄສຕໍ່ປະເທດຊາດ ກ່າວວ່າ ກຳລັງຮັກສາຄວາມສະຫງົບຈັບ ພວກຫົວຮຸນແຮງໄດ້ຄົນນຶ່ງ ເຈົ້າໜ້າທີ່ເວົ້າວ່າ ການຊອກຄົ້ນຍັງດຳເນີນຢູ່ຕໍ່ໄປ ເພື່ອຕາມລ່າຫາບຸກຄົນອື່ນໆທີ່ອາດຫລົບໜີໄປ ໃນຈຳນວນພວກໂຕປະກັນທີ່ຖືກຊ່ອຍອອກມາ ລະຫວ່າງການປະຕິບັດງານຂອງໜ່ວຍກ້າຕາຍນັ້ນແມ່ນເປັນຊາວຕ່າງປະເທດ 3 ຄົນ 2 ຄົນແມ່ນຊາວສຣີລັງກາແລະຜູູ້ນຶ່ງແມ່ນຄົນຍີ່ປຸ່ນ ສຽງປືນແລະສຽງລະເບີດໄດ້ດັງຂຶ້ນໃນຕອນເຊົ້າວັນເສົາມື້ນີ້ ຫລັງຈາກໜ່ວຍກ້າ ຕາຍໄດ້ບຸກເຂົ້າໄປໃນຮ້ານອາຫານ ປະມານ 10 ຊົ່ວໂມງຫລັງຈາກວິກິດການ ໂຕປະກັນໄດ້ເລີ້ມຂຶ້ນ ພວກນັກຂ່າວບໍ່ໄດ້ຮັບອະນຸຍາດໃຫ້ເຂົ້າໄປໃກ້ຮ້ານອາ ຫານ ບ່ອນທີ່ລົດຫຸ້ມເກາະຫລາຍໆຄັນໄດ້ອ້ອມຢູ່ນັ້ນ ພວກຫົວຮຸນແຮງໄດ້ໂຈມຕີຮ້ານອາຫານໃນຕອນແລງວັນສຸກວານນີ້ ກຸ່ມລັດອິສ ລາມໄດ້ອ້າງເອົາຄວາມຮັບຜິດຊອບໃນການໂຈມຕີ ແຕ່ຍັງບໍ່ທັນໄດ້ຮັບການຢືນຢັນວ່າກຸ່ມດັ່ງກ່າວນີ້ເປັນໃຜແທ້ ຕຳຫຼວດບັງກລາແດັສລາຍງານວ່າ ມີຕຳຫຼວດ 2 ຄົນຖືກຂ້າຕາຍແລະຈຳນວນນຶ່ງໄດ້ຮັບບາດເຈັບໃນຕອນເລີ້ມຕົ້ນຂອງວິກິດການຈັບໂຕປະກັນຊຶ່ງແກ່ຍາວມາເປັນເວລາ 12 ຊົ່ວໂມງກວ່າໆ